Freddy Dam (V), 2003-02-21:
Lovforslag nr. L 150 om digital kommunikation m.v. indeholder tre elementer, nemlig for det første en ændring af kompetencen til at fastsætte regler om betaling af gebyr fra Arbejdsmarkedets Ankenævns og Arbejdsdirektoratets behandling af sager om dagpengegodtgørelse for første og anden ledighedsdag, de såkaldte G-dage, for det andet en ændring af kompetencen til at træffe afgørelse i mindre svigssager, og for det tredje en etablering af et lovgrundlag for fastsættelse af regler om digital kommunikation. På grund af strukturelle ændringer i Beskæftigelsesministeriets organisation har man fundet det hensigtsmæssigt at flytte kompetencen til at fastsætte regler om gebyr for behandling af sager om dagpengegodtgørelse fra beskæftigelsesministeren til direktøren for Arbejdsdirektoratet.
Og da der alene er tale om en ændring, der er begrundet i ordenshensyn, kan Venstre uden videre støtte denne del af forslaget.
Når et medlem af en a-kasse har gjort sig skyldig i svig, har a-kassen indtil nu skullet træffe afgørelse om tilbagebetaling og samtidig afgive en indstilling til Arbejdsdirektoratet om, hvilken sanktion der skal pålægges medlemmet - det kan være karantæne eller i gentagelsestilfælde sletning som medlem af a-kassen.
Der har i det seneste år været ca. 800 sager af den art i Arbejdsdirektoratet.
I lovforslaget foreslås det, at arbejdsløshedskasserne nu får kompetencen til selv at afgøre de mindre svigssager,
dvs. sager, hvis værdi ikke overstiger fem gange dagpengenes højeste beløb for 1 uge, og det er i øjeblikket 15.575 kr.
Da ændringen ikke efter vores opfattelse indeholder retssikkerhedsmæssige problemer, al den stund at der stadig er klageadgang for medlemmerne, og da medlemmerne alt andet lige får en hurtigere afgørelse af deres sager, samtidig med at der spares sagsbehandling i Arbejdsdirektoratet uden yderligere belastning af a-kasserne, der i forvejen indstiller sagerne, så kan Venstre støtte denne del af forslaget.
Forslaget om digital kommunikation er et led i regeringens lovmoderniseringsarbejde.
Det skal ses i forlængelse af den ændring af forvaltningsloven, som blev gennemført i april 2002, hvor der blev givet hjemmel til at fastsætte regler om borgernes digitale kommunikation med en offentlig myndighed eller mellem offentlige myndigheder indbyrdes.
Forslaget skaber klar hjemmel til fastsættelse af regler
om anvendelse af digital kommunikation i arbejdsløshedsforsikringen, nemlig mellem medlemmerne, a-kasserne, Arbejdsdirektoratet og Arbejdsmarkedets Ankenævn
Og det forudsættes, at den måde, kommunikationen skal foregå på, sikrer de samme hensyn som de nugældende formkrav, f.eks. kravet om skriftlighed.
Der består allerede et krav om, at a-kassernes statsautoriserede revisorer skal kontrollere a-kassernes kontrolforanstaltninger omkring anvendelse af edb-systemer, sikkerhedspolitik og forsyningssikkerhed vedrørende a-kassernes internetforbindelser, og på dette grundlag har Venstre ingen problemer med at støtte denne del af forslaget.
Alt i alt er forslaget med dets enkelte elementer et godt bidrag til den generelle modernisering og forenkling af lovregler, som regeringen har sat sig for at gennemføre, hvor som helst det er muligt og forsvarligt.
Derfor støtter Venstre forslaget i sin helhed.